text: ভোলার মনপুরায় ডিজিটাল মেলা অনুষ্ঠিত | Sahos24.com | Online Newspaper
  ভোলার মনপুরা উপজেলা প্রশাসনের উদ্যোগে প্রথমবারের মত আয়োজিত ২ দিন ব্যাপী ডিজিটাল মেলার আজ শেষ দিন। গতকাল রবিবার উপজেলা নির্বাহী অফিসার আবদুল্লাহ আল বাকী মেলার উদ্বোধন করেন। সকাল ১০ টা থেকে বিকেল ৪ টা পর্যন্ত মেলা চলে বন্ধ হয়ে যায়। সকাল ১০ টা থেকে রাত ১০ টা পর্যন্ত মেলা প্রাঙ্গন খোলা থাকার কথা থাকলেও বৈদ্যুতিক গোলযোগ, দুর্যোগপূর্ন আবহাওয়া এবং মোবাইল ফোন কোম্পানিগুলোর নেটওয়ার্ক বিড়ম্বনার কারনে মেলার আয়োজকরা মেলার কার্যক্রম বন্ধ করে দিতে বাধ্য হয়। কিন্তু তথ্য প্রযুক্তির উৎকর্ষতার এই সময়ে এরকম একটি ডিজিটাল মেলার আয়োজন স্কুল, কলেজ, মাদ্রাসার ছাত্র/ছাত্রীদের মাঝে ব্যাপক সাড়া জাগিয়েছে। এছাড়া সাধারন মানুষের মাঝে এই মেলা নিয়ে আগ্রহের কমতি নেই। গতকাল ডিজিটাল মেলার কথা শুনতে পেয়ে মনপুরার গ্রাম-গঞ্জ, আনাচ-কানাচ থেকে ছুটে এসেছে শিক্ষিত/অর্ধশিক্ষিত হাজারো মানুষ। আজ ২ দিন ব্যাপী মেলার দ্বিতীয় অর্থাৎ শেষ দিন। আজ সোমবার সকাল ১০ টা থেকে আবার মেলার কার্যক্রম শুরু হয়েছে। গতকাল প্রথম দিন মেলায় ৭ টি স্টল অংশগ্রহন করলেও আজ আরও ২ টি স্টল নতুন এসে যোগ হয়েছে। এ নিয়ে বর্তমানে স্টল সংখ্যা ৯ টি। উক্ত ডিজিটাল মেলায় ফ্রি ই-মেইল খুলে দেওয়া, সরকারী বিভিন্ন ওয়েব সাইট প্রদর্শন, প্রিন্ট করা লিপলেটের পরিবর্তে সফট কপি প্রদান, শিক্ষা প্রতিষ্ঠানের শিক্ষার্থীদের জন্য ডিজিটাল কন্টেন্ট প্রদর্শন, প্রতিদিনের মেলা প্রাঙ্গনে ভিডিও প্রতিদিন সন্ধ্যায় স্যাটেলাইট কেবল (ডিস এন্টেনা) এর মাধ্যমে সম্প্রসারন, উপজেলার সকল অফিসের স্ব-স্ব সেবা প্রদর্শন, উদ্যোক্তাদের হাতে কলমে ইউআইএসসি ব্লগ প্রদর্শন, অনলাইন মনিটরিং টুলে তথ্য আপলোড বিষয়ে প্রশিক্ষন এবং মেলায় ছোট ছোট বিষয় যা সুনির্দিষ্ট বা গুরুত্বের সাথে উপস্থাপনযোগ্য এমন বিষয় অথবা ডিজিটাল প্রযুক্তি বিষয়ক সেমিনার/ওয়ার্কসপ ইত্যাদি সেবা সমূহ উক্ত মেলায় পাওয়া যাবে।
  তবে উক্ত ডিজিটাল মেলায় এতসব সেবা দিয়ে থাকলেও স্কুল, কলেজ, মাদ্রসার ছোট ছোট ছাত্র/ছাত্রীদের মাঝে সবচেয়ে সাড়া ফেলেছে মাল্টিমিডিয়া প্রজেক্টরে প্রদর্শিত বিভিন্ন প্রকারের গেমস ও ইন্টারনেট ব্যাবহারের মাধ্যমে প্রদর্শিত বিভিন্ন ওয়েবসাইটগুলো। উৎসুক বাচ্চারা বিভিন্ন স্টল ঘুড়ে ঘুড়ে খুব মজা পেয়েছে বলে জানিয়েছে অনেকে। তবে এধরনের ডিজিটাল মেলা মনপুরার মত নদী বেষ্টিত, অনুন্নত যোগাযোগ ব্যাবস্থা, তথ্য প্রযুক্তির ক্ষেত্রে বিশ্ব থেকে অনেক পিছিয়ে এই জনপদের মানুষকে অনেক বেশী প্রযুক্তিনির্ভর করে তুলবে। এবং আগামী প্রজন্মকে উন্নত বিশ্বের যে কোনো স্তরে প্রতিযোগিতামূলক মেধার বিকাশে সাহায্য করবে। এবং এই প্রযুক্তির উৎকর্ষতার যুগে দেশকে আরো অনেক উজ্জল সম্ভাবনার দিকে এগিয়ে নিয়ে যাবে বলে মনে করছেন প্রযুক্তি আগ্রহী মহল। পাশাপাশি মেলা সময়সীমা আরো বাড়িয়ে রাত পর্যন্ত নিয়ে যাওয়ার দাবী জানিয়েছে দর্শনার্থীরা।